NMB-metro stem weer nie oor begroting | Netwerk24
06 Junie 2018 16:20
Die Nelson Mandelabaai-metro het nie Woensdag oor die voorgestelde begroting gestem nie, omdat opposisiepartye eers 'n regsmening oor die egtheid van die dokument wil bekom.
Die spesiale raadsvergadering is tot 12 Junie uitgestel, wanneer die raad na verwagting oor die begroting sal stem.
Athol Trollip, burgemeester, het verlede week op 'n vorige spesiale raadsvergadering gesê as die begroting nie teen einde Junie goedgekeur is nie, kan die stad onder administrasie geplaas word.
Athol Trollip, burgemeester van die Nelson Mandelabaai-metro.
Tshonono Buyeye van die AIC en Mkhuseli Mtsila van die UF het albei kapsie gemaak teen die begroting.
Mtsila sê hulle weier om die begroting te ondersteun, omdat dit nie aan die wetlike vereistes voldoen nie.
Hy sê hulle het met ander munisipaliteite se finansiële hoofde gekonsulteer en is ingelig dat die stadsbestuurder wel die begroting moet onderteken voordat die raad daaroor kan stem.
Hy het ook meer tyd nodig om die begroting te bestudeer voor hy dit sal kan aanvaar.
Buyeye sê hy sal gerus wees as 'n regsmening gekry word oor die kwessie of die begroting wel deur die stadsbestuurder onderteken moet word, voordat hy die begroting kan steun.
Retief Odendaal, burgemeesterskomiteelid vir begroting en tesourie, het op die versoek van Trollip die reël aangehaal waarin kwessie oor die ondertekening van die begroting bespreek word.
Volgens Trollip dui die reël duidelik aan dat die goedgekeurde of aanvaarde begroting deur die stadsbestuurder onderteken moet word.
Maar opposisielede was steeds nie tevrede nie.
Jonathan Lawack, speaker, het toe gehoor gegee aan voorstelle van die raadslede wat 'n regsmening wil kry, asook insae van die nasionale tesourier, voordat die kwessie afgehandel word.
Meer oor: Nelson Mandelabaai-Metro | Athol Trollip | Administrasie | Da | Stemmery | Anc | Begroting | Eff